આ નવી વહુ-પ્રાચીએ ઘરમાં પગ મૂકતા જ પોતાની પ્રતિભા બતાવી દીધી. મહિલામંડળ હોય કે સામાજિક પ્રવૃત્તિઓ-સેવાસંઘો-બધી જ જગ્યાએ પડછાયાની જેમ સુધાબહેનની સાથે ને સાથે જ હોય. સુધાબહેનની સાથે સાથે એના ભાષણો પર પણ તાળીઓનો ગડગડાટ વરસે. આધુનિક વસ્ત્રપરિધાન-સાજ-સજ્જાથી લઈને છટાદાર વાણી-વ્યક્તિત્વ માટે સતત સજાગ રહેતી આ પ્રાચીવહુ ઉપર તો સુધાબહેન વારી ગયાં. તેમના વર્તુળમાં પણ આ વિશે ચર્ચાઓ થતી રહેતી. સૌ કહેતાં – ‘સુધાબહેન, આ પ્રાચી જ તમારું સ્થાન લઈ શકે તેવી છે, તમારા ઘરમાં શોભે તેવું રતન છે, બાકી સુમી તો…’ અને આ સુમી પાસે આવીને અટકી જતી જબાનો સુધાબહેનને તીરની જેમ ખૂંચતી અને સુધાબહેનનો સુમી પ્રત્યેનો અભાવ વધારે ઘેરો બની જતો. પ્રાચીના આવ્યા પછી તો મંડળો ઘેર પણ આમંત્રણ પામતાં અને પ્રાચીની વ્યવસ્થા અને મહેમાન નવાજી માટે પણ પ્રશંસાની વર્ષા થતી. આવી દરેકે દરેક પાર્ટીને પ્રાચી કોઈ નવી ગૅમ કે નવા વાતાવરણથી અનેરો ઓપ આપતી. સુધાબહેન તો ધન્ય ધન્ય થઈ ગયાં હતાં પ્રાચી જેવી વહુ મેળવીને.